Seun sterf ná hy klapper inslukTyreece Jordan Naicker. Foto verskaf aan IOL ŉ Sesjarige seun is dood nadat hy ŉ klapper ingesluk het tydens die Diwali-fees in Durban oor die naweek, het The Star Donderdag berig. Tyreece Jordan Naicker het die klapper Sondagoggend ingesluk, maar eers later die dag vir sy ma daarvan vertel. Sy het die seun laat opbring, maar net ŉ stukkie van die klapper het uitgekom. Past. Ronnie Naicker, die seun se oom, het gesê hulle is nie seker watter tipe klapper en hoeveel daarvan die seun ingesluk het nie. Hy het gesê dit lyk amper soos ŉ potlood. Die bokant van die klapper is soos ŉ vuurhoutjie en kan op ŉ vloer geskraap word om te brand. Die klapper maak dan ŉ fontein van vonke. Naicker het gesê die seun het Sondag nog gesond voorgekom, maar sy gesondheid het Maandag agteruitgegaan. Sy ma het hom onstreeks 11:00 na die hospitaal gehaas. Hy is omstreeks 14:30 dood verklaar nadat dokters alles in hul vermoë gedoen het om sy lewe te red. – SAPA